Uuendatud 09.02.2023

**Hea Tava põhimõtted**

Hea Tavaga liitunud keskkonnajuhtimise ja keskkonnajuhtimise vahendite nõustamisteenust pakkuv konsultatsiooniettevõte ja tema nimel tegutsev konsultant (edaspidi keskkonnakonsultant) juhindub oma tegevuses järgmistest põhimõtetest:

**JÄTKUSUUTLIKUD PÕHIMÕTTED**

* Keskkonnakonsultant mõistab, et läbi organisatsiooni nõustamise, on tema töö eesmärgiks aidata kaasa jätkusuutlikule arengule, mis panustab tasakaalu hoidmisse sotsiaalsfääri, majandus- ja looduskeskkonna ning muude eluvaldkondade vahel.
* Keskkonnakonsultant seab enda käitumises ja nõustamistegevuses alati esiplaanile keskkonnahoiu põhimõtted.

**EETIKA**

* Keskkonnakonsultant teeb oma tööd hoolsalt ja ausalt, käitub heatahtlikult ning on viisakas.
* Keskkonnakonsultandil on alati julgus tunnistada oma vigu.
* Keskkonnakonsultant arvestab organisatsioonile nõustamisteenuse pakkumisel hinna vastavalt reaalsele töö mahule, otsestele kuludele ja turu hinnatasemele ning kirjeldab, mida pakkumine sisaldab.
* Keskkonnakonsultant ei lase nõustamisteenuse pakkumisel mõjutada oma tegevust huvide konfliktil ja sellise konflikti ilmnemisel teavitab sellest nõustatavat organisatsiooni ja kõiki teisi asjaomaseid osapooli.
* Keskkonnakonsultant seisab hea nõustamise valdkonna väärikuse, positsiooni ja hea maine eest.
* Keskkonnakonsultant ei tohi hoolimatusest ega sihilikult teha midagi, mis kahjustaks teiste nõustamisteenust pakkuvate organisatsioonide/konsultantide mainet.
* Keskkonnakonsultant teeb käesoleva Hea Tava väidetava rikkumise korral ametlikku või muud laadi uurimise korral igakülgset koostööd.

**KOMPETENTS JA PROFESSIONAALSUS**

* Keskkonnakonsultant vastutab tehtud töö kvaliteedi eest ning peab kinni antud lubadustest töö sisu, tähtaegade ja tulemuste osas.
* Keskkonnakonsultant arendab pidevalt oma teadmisi ja kutseoskusi ning hoiab end kursis juhtimissüsteemide-, keskkonnakaitse- ja tehnoloogiaalaste uuenduste, arenduste ning parimate praktikatega ja kasutab saadud teadmisi organisatsiooni nõustamisel.
* Keskkonnakonsultant tunneb hästi õigusaktide nõudeid ja muid asjakohaseid nõudeid ning oskab hinnata nende kohalduvust ja vastavuskohustusi nõustatava organisatsiooni tasandil.
* Keskkonnakonsultant hindab enne lepingu sõlmimist adekvaatselt oma teadmisi konkreetse organisatsiooni tegevusvaldkonnast. Kui kompetents on puudulik, siis lepingut ei sõlmita või kaasatakse nõustamisprotsessi pädevaid spetsialiste.
* Keskkonnakonsultant lähtub organisatsiooni nõustades selle eripärast ja olemasolevast juhtimissüsteemist ning aitab organisatsioonil mõista keskkonnajuhtimissüsteemi olemust ja sellest saadavat kasu.

Hea Tava järgimine on kohustuslik kõigile Hea Tavaga liitunud konsultatsiooniettevõtete konsultantidele. Samas on Hea Tava eeskujuks ja järgimiseks soovituslik ka teistele konsultantidele.

*Olen tutvunud Hea Tava põhimõtetega ja nõustun neid järgima.*

*Konsultandi nimi*

/allkirjastatud digitaalselt/